ToekomsVenster: Geloof is om God te vertrou | Maroela Media
Elke stap van my was vas op die koers wat U aangewys het. My voete het nie daarvan afgewyk nie. – Lees Psalm 17:5
Dit is verblydend om te weet dat die Here Homself vir tyd en ewigheid aan ons verbind het. Dit alles omdat Hy ons innig liefhet en net die beste vir ons begeer.
Ons visie is beperk. Wat voorlê is onbekend. Waar gee ek die volgende tree, watter pad is die aangewese, watter besluite moet nou geneem word? Dis moeilike lewensvrae en het dikwels groot implikasies vir die lewe.
Tereg sou 'n mens kon bid.. "Here, help tog asseblief".
Dis 'n gebed wat Hy graag antwoord. 'n Sagte hart wat in alles op Hom aangewese is, bly vir God buitegewoon kosbaar. (Psalm 51:19 "Die offer wat U wil hê, O God, is verootmoediging: U sal 'n hart vol ootmoed en berou nie gering ag nie, O God").
Uiteraard moet 'n mens geloof behou. Die som van die lewe tel nie altyd op nie. Soms wil jou lewenswiskunde nie uitwerk nie, trouens dis hoe dit vir jou lyk. Die digter stel sy verstaan en vertrekpunt egter onomwonde: Uit U hand kom net wat mooi is – oorvloedige blydskap.
Om so op God aangewese te wees skenk die noodsaaklike sekuriteit waarsonder geen mens kan lewe nie. Daardie gevoel van geborgenheid en sekuriteit. "Daarom is ek bly en juig ek en voel ek my veilig" (Psalm 16:9).